**ЧРЕЗ**

**Г-ЖА ЦЕЦКА ЦАЧЕВА**

**ПРЕДСЕДАТЕЛ НА 43-ОТО**

**НАРОДНО СЪБРАНИЕ**

**ДО**

**Г-ЖА ТЕМЕНУЖКА ПЕТКОВА**

**МИНИСТЪР НА ЕНЕРГЕТИКАТА**

**ВЪПРОС**

от **ВАСИЛ АНТОНОВ** – народен представител от 15 МИР Плевен,

ПГ „БСП лява България”

 На основание чл. 90, ал. 1 от Конституцията на Република България и чл. 92 от Правилника за организацията и дейността на Народното събрание внасям въпрос

**ОТНОСНО:** **Перспективи за успешното завършване на проекта за строеж на АЕЦ „Белене”.**

**УВАЖАЕМА ГОСПОЖО МИНИСТЪР**,

Решението за изграждане на ядрена централа на площадка Белене е от 1981 г. Повече от 34 години, няма постигнати конкретни резултати в тази посока. Тъкмо обратното, проектът АЕЦ „Белене” е един от най-дискусионните въпроси, отнасящи се до развитието на българската енергетика, за който до момента няма решение.

С Решение № 250 от 28 март 2012 г. Министерски съвет наложи мораториум върху изграждането на АЕЦ „Белене“. Това решение бе последвано от протести и иницииране на подписка от Българската социалистическа партия за провеждане на национален референдум за строежа на втора атомна централа. Събрани бяха повече от необходимите по закон 500 000 подписа и подписката завърши с решение за провеждане на референдум. Резултатът от проведения на 27 януари 2013 г. референдум върна въпроса за обсъждане в парламента като повече от 60% от гласоподавателите гласуваха „за” развитието на ядрената енергетика в България.

Въпреки изразената воля на българските граждани, гласували на референдума, 41-вото Народно събрание прие Решение на 27 февруари 2013 г., с което подкрепи правителственото решение за спиране на строителството на нова ядрена електроцентрала на площадка „Белене” и настоя за окончателното му прекратяване.

През последните шест години позицията на ГЕРБ по въпроса бе твърде непоследователна. Ако в предизборната програма на ГЕРБ през 2009 г. бе записано „Институционална подкрепа за АЕЦ „Белене” като частен проект”, то управленската програма на партията от 2014 г. е съвсем пестелива по отношение на ядрената енергетика. От нея става ясно, че се предвижда единствено удължаване на живота на пети и шести блок на АЕЦ „Козлодуй”.

Както е известно, проведените през годините международни експертни оценки доказват, че проектът за АЕЦ "Белене" осигурява най-високо равнище на сигурност. Това ниво на сигурност отговаря  на всички международни норми и стандарти и се отнася към новото поколение атомни станции ІІІ+. Нееднократно са правени и оценки на икономическа ефективност на проекта. В тази връзка трябва да се има предвид, че редица енергийни експерти считат, че проектът за изграждането на втора ядрена централа в България е изпълним и ефективен за българската икономика.

Пред управляващото мнозинство днес са поставени три варианта за разрешаване на казуса АЕЦ „Белене“. Първият е държавата да запази участието си в проекта чрез НЕК ЕАД и да продължи и завърши строителството на АЕЦ „Белене“. Втората възможност е държавата да продаде проекта на частен инвеститор и той да бъде реализиран като изцяло частен. Третият вариант е проектът да бъде прекратен и държавата да понесе всички последици от направените до момента разходи като изплати и всички неустойки, произтичащи от неизпълнението на проекта.

**УВАЖАЕМА ГОСПОЖО МИНИСТЪР,**

В тази връзка е и моят въпрос към Вас – има ли управленска воля за успешното завършване на АЕЦ „Белене“?

**28 януари 2015 г. С уважение:**

**ВАСИЛ АНТОВОВ**

**Народен представител**